ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0265/98 υποβολή: Yiannis Roubatis (PSE) προς το Συμβούλιο (17 Φεβρουαρίου 1998)

Θέμα: Η τακτική του καθεστώτος Τούζμαν στην Κροατία

Σύμφωνα με δημοσίευμα της εφημερίδας «International Herald Tribune» το καθεστώς Τούζμαν στην Κροατία έχει θέσει υπό διωγμό το «Croatian Helsinki Committee» και την ανεξάρτητη εφημερίδα «Feral Tribune» ενώ προσπαθεί να θέσει υπό έλεγχο ή ακόμη και να καταργήσει μη αρεστά στο καθεστώς κροατικά και ξένα ιδρύματα, θυγατρικές ξένων επιχειρήσεων, ανθρωπιστικές και άλλες Μη Κυβερνητικές Οργανώσεις, που εργάζοναι για την ανεξαρτησία των Μέσων Μαζικής Ενημέρωσης, την Δημοκρατία και τα Ανθρώπινα Δικαιώματα στην Κροατία.

Η λογική του καθεστώτος Τούζμαν για τον διωγμό αυτό είναι ότι όλοι αυτοί οι οργανισμοί «φέρουν επικίνδυνη ξένη ιδεολογία» στην Κροατία.

Ερωτάται το Συμβούλιο:

1. Γνωρίζει την τακτική αυτή του καθεστώτος Τούζμαν;

2. Προτίθεται να χρηματοδοτήσει και να ενισχύσει με κάθε τρόπο τα υπό διωγμό ιδρύματα στην Κροατία;

3. Προτίθεται να ζητήσει από τον Κροάτη πρόεδρο να σταματήσει τον διωγμό των οργανισμών που στηρίζουν την ανεξαρτησία των Μέσων Μαζικής Ενημέρωσης, τα Ανθρώπινα Δικαιώματα και την Δημοκρατία στην Κροατία;

Απάντηση (8 Ιουνίου 1998)

Το Συμβούλιο παρακολουθεί εκ του σύνεγγυς τα γεγονότα στην Κροατία και ανησυχεί διότι ο σεβασμός των δημοκρατικών κανόνων εξακολουθεί να απουσιάζει σε πολλούς τομείς, συμπεριλαμβανομένης της ελευθερίας των Μέσων Μαζικής Ενημέρωσης.

Η 'Ενωση παρέχει ήδη βοήθεια στους τομείς της προαγωγής της δημοκρατίας και των ανεξάρτητων Μέσων Μαζικής Ενημέρωσης, συμπεριλαμβανομένης της εφημερίδας «Feral Tribune».

Οι σχέσεις της 'Ενωσης με την Κροατία διέπονται από την «περιφερειακή προσέγγιση» που εγκρίθηκε τον Φεβρουάριο του 1996 και από τους γενικούς όρους που εκτίθενται στα συμπεράσματα του Συμβουλίου της 29ης Απριλίου 1997. Στους όρους αυτούς περιλαμβάνονται συγκεκριμένα ο σεβασμός των δημοκρατικών αρχών και του κράτους δικαίου. Το Συμβούλιο θα εξακολουθήσει να επωφελείται κάθε κατάλληλης ευκαιρίας προκειμένου να εκφράζει το μέλημά του για την πλήρη τήρηση των διεθνώς αναγνωρισμένων κανόνων από την Κροατία. Κατά τη συνεδρίασή της στο Λονδίνο τον Μάρτιο του 1998, η υπουργική τρόικα της Ευρωπαϊκής 'Ενωσης εξέθεσε λεπτομερώς στον υπουργό Εξωτερικών, κ. Granic, τι περιμένει η Ευρωπαϊκή Ενωση από την Κροατία, ιδίως στον τομέα της ελευθερίας των Μέσων Μαζικής Ενημέρωσης. Επίσης, στα συμπεράσματά του της 27ης Απριλίου 1998, το Συμβούλιο «Γενικές Υποθέσεις» εξέφρασε την ανησυχία της Ευρωπαϊκής' Ενωσης ενώπιον της κατάστασης των Μέσων Μαζικής Ενημέρωσης στην Κροατία.
ΓΡΑΠΤΗ ΕΡΩΤΗΣΗ E-0208/98 υποβολή: Katerina Daskalaki (UPE) προς την Επιτροπή (11 Φεβρουαρίου 1998)

Θέμα: Τα προβλήματα της αγοράς ελαιολάδου

Η αγορά ελαιολάδου αντιμετωπίζει σημαντικά προβλήματα λόγω της κοινοτικής αλλά και παγκόσμιας υπερπαραγωγής με αποτέλεσμα την αδυναμία διάθεσης του προϊόντος στην αγορά και την πτώση των τιμών.

Δεδομένου ότι το πρόσφατο μέτρο της ιδιωτικής αποθεματοποίησης 30.000 τόννων ελληνικού ελαιολάδου κινδυνεύει να μην επιφέρει τα προσδοκώμενα αποτελέσματα καθώς προβλέπεται να γίνει από ομάδες παραγωγών οι οποίες δεν είναι επαρκώς συγκροτημένες για την υλοποίηση ενός τέτοιου μέτρου, τί μέτρα προτίθεται να λάβει η Επιτροπή προκειμένου να ανακουφιστεί η αγορά και να συγκρατηθούν οι τιμές σε αποδεκτά από τους παραγωγούς και τους καταναλωτές επίπεδα; Σκοπεύει η Επιτροπή να επισπεύσει το χρόνο έναρξης της κοινοτικής παρέμβασης η οποία αποτελεί δικλείδα ασφαλείας για την εξασφάλιση του αγροτικού εισοδήματος;

Απάντηση του κ. Fischler εξ ονόματος της Επιτροπής (5 Μαρτίου 1998)

Η Επιτροπή παρακολουθεί με πολύ προσοχή τη δύσκολη κατάσταση στην οποία βρίσκεται σήμερα η αγορά του ελαιολάδου. Για να ανακουφίσει την αγορά μετά από την πτώση των τιμών, η Επιτροπή πρότεινε ήδη μέτρα που αποσκοπούν στη χορήγηση ενίσχυσης για την ιδιωτική αποθεματοποίηση του ελαιόλαδου με τον κανονισμό (ΕΚ) αριθ. 94/98 της 14ης Ιανουαρίου 1998 σχετικά με τις συμβάσεις αποθεματοποίησης για το ελαιόλαδο για την περίοδο εμπορίας 1997/1998 ((ΕΕ L 9 της 15.1.1998. )). Από τους 180.000 τόνους που αποτελούν αντικείμενο αυτού του μέτρου, οι 30.000 τόνοι αφορούν την Ελλάδα. Η δυνατότητα εφαρμογής αυτού του μέτρου φαίνεται να δημιουργεί δυσκολίες στην Ελλάδα, λόγω του μειωμένου αριθμού των οργανώσεων παραγωγών που δύνανται να συνάψουν συμβάσεις αποθεματοποίησης. Για το λόγο αυτό, η Επιτροπή αναζητά νομικά μέσα για να βοηθήσει τις ελληνικές αρχές να βρουν λύση σε αυτό το πρόβλημα και να εφαρμόσουν το μέτρο.

Όσον αφορά, την επίσπευση του ανοίγματος των αγορών στην παρέμβαση, η Επιτροπή θα εκτιμήσει καταρχήν τα αποτελέσματα της εφαρμογής των μέτρων ιδιωτικής αποθεματοποίησης στα διάφορα κράτη μέλη, πριν προβλέψει άλλα μέτρα για την ανακούφιση της αγοράς.
ΓΡΑΠΤΗ ΕΡΩΤΗΣΗ E-0400/98 υποβολή: Dominique Souchet (I-EDN) προς την Επιτροπή (24 Φεβρουαρίου 1998)

Θέμα: Κοινοτικές ενισχύσεις για τον εφοδιασμό των άκρως απομακρυσμένων περιφερειών: κτηνοτροφία

Κατά τα δύο τελευταία έτη, οι κοινοτικές ενισχύσεις για τον εφοδιασμό των άκρως απομακρυσμένων περιφερειών σε δημητριακά μειώθηκαν κατακόρυφα. Το αποτέλεσμα ήταν σημαντική αύξηση της τιμής των ζωοτροφών και αποσταθεροποίηση ολόκληρου του κτηνοτροφικού κλάδου.

Δύναται η Επιτροπή να διευκρινίσει πώς είναι δυνατόν στο πλαίσιο του αυτού προγράμματος, του POSEIDOM, αφενός μεν να ενθαρρύνει και να υποστηρίζει χρηματοδοτικά την ανάπτυξη και την διάρθρωση του κλάδου της κτηνοτροφίας, αφετέρου δε να αυξάνει το κόστος της εκμετάλλευσης μειώνοντας τις ενισχύσεις για τα δημητριακά που προορίζονται να μετατραπούν σε ζωοτροφές;

Κοινή απάντηση του κ. Santer εξ ονόματος της Επιτροπής στις γραπτές ερωτήσεις E-0288/98, E-0289/98, E-0324/98 και E-0400/98 (17 Μαρτίου 1998)

Τα αξιότιμα μέλη του Κοινοβουλίου παρακαλούνται να ανατρέξουν στην απάντηση που έδωσε η Επιτροπή στην γραπτή ερώτηση P-327/98 του κ. Souchet ((βλέπε σελίδα 78. )).
ΓΡΑΠΤΗ ΕΡΩΤΗΣΗ E-0575/98 υποβολή: Gιrard Caudron (PSE) προς το Συμβούλιο (3 Μαρτίου 1998)

Θέμα: Κυκλοφορία στους αυτοκινητόδρομους υπό συνθήκες πυκνής ομίχλης

Νέα τραγωδία σημειώθηκε σε αυτοκινητόδρομο υπό συνθήκες ομίχλης.

Σε διάστημα μικρότερο των δύο χρόνων στον αυτοκινητόδρομο Λίλλης-Γάνδης σημειώθηκαν δύο σοβαρές καραμπόλες, με συνέπεια το θάνατο 50 περίπου ατόμων και τον τραυματισμό ακόμη περισσότερων, υπό ακραίες κλιματολογικές συνθήκες.

Η περίπτωση αυτή δεν είναι προφανώς μοναδική στην Ευρωπαϊκή Ένωση, και οι σχετικές στατιστικές είναι εύγλωττες.

Είμαστε υποχρεωμένοι να διαπιστώσουμε ότι οι εκκλήσεις σύνεση, προκειμένου να αποφευχθεί το χειρότερο, είναι μάταιες.

Μπορεί το Συμβούλιο να αναφέρει αν είναι δυνατή η προσωρινή απαγόρευση της κυκλοφορίας σε κάποιον αυτοκινητόδρομο, σε περίπτωση πυκνής ομίχλης;

Μπορεί το Συμβούλιο να αναφέρει αν σκοπεύει να πάρει μέτρα ώστε να σταματήσουν τα θανατηφόρα ατυχήματα στους αυτοκινητόδρομους, σε περίπτωση ιδιαίτερα πυκνής ομίχλης;

Απάντηση (15 Απριλίου 1998)

H βελτίωση της ασφάλειας στον τομέα των μεταφορών συνιστά προτεραιότητα της κοινής πολιτικής μεταφορών όπως ορίζεται από το άρθρο 75, σημείο γ) της συνθήκης, και απασχολεί σοβαρά το Συμβούλιο.

Όσον αφορά συγκεκριμένα την οδική ασφάλεια, το Συμβούλιο ενέκρινε, κατά τη σύνοδό του στις 17/18 Ιουνίου 1997, συμπεράσματα σχετικά με την ανακοίνωση της Επιτροπής «Προώθηση της οδικής ασφάλειας στην Ευρωπαϊκή 'Ενωση - Πρόγραμμα για την περίοδο 1997-2001».

Στα συμπεράσματά του, το Συμβούλιο καθορίζει ορισμένους προσανατολισμούς με στόχο τη διευκόλυνση της προώθησης της οδικής ασφάλειας τόσο σε εθνικό όσο και σε κοινοτικό επίπεδο.

Ωστόσο, υπενθυμίζεται ότι η συνθήκη δίνει στην Επιτροπή την εξουσία να υποβάλει προτάσεις και ότι τα συγκεκριμένα μέτρα στα οποία αναφέρεται το αξιότιμο μέλος του Κοινοβουλίου εμπίπτουν στην αρμοδιότητα των κρατών μελών.
ΓΡΑΠΤΗ ΕΡΩΤΗΣΗ E-0160/98 υποβολή: Mary Banotti (PPE) προς το Συμβούλιο (3 Φεβρουαρίου 1998)

Θέμα: Το ευρωπαϊκό νοσοκομείο της Γάζας

Μπορεί το Συμβούλιο να με πληροφορήσει ποιο είναι το συνολικό κόστος της επένδυσης που πραγματοποίησε η ΕΕ στο ευρωπαϊκό νοσοκομείο της Γάζας;

Μπορεί το Συμβούλιο να αναφέρει πότε θα μεταβεί επί τόπου η διεθνής ομάδα διαχείρισης;

Πότε θα είναι το νοσοκομείο απόλυτα λειτουργικό και ποια είναι η πολιτική του Συμβουλίου για την αντιμετώπιση των συχνών δαπανών για τα έργα ευρείας κλίμακας στις αναπτυσσόμενες χώρες;

Απάντηση (8 Ιουνίου 1998)

Όπως γνωρίζει πολύ καλά η αξιότιμος κα Βουλευτής, η εφαρμογή δράσεων οι οποίες χρηματοδοτούνται στα πλαίσια των ρυθμίσεων MEDA, όπως συμβαίνει με την δράση στην οποία αναφέρεται η παρούσα ερώτηση, είναι ευθύνη της Επιτροπής.

Άρα, η αξιότιμος κα Βουλευτής παρακαλείται να απευθύνει την παρούσα ερώτηση στην Επιτροπή.
ΓΡΑΠΤΗ ΕΡΩΤΗΣΗ E-0289/98 υποβολή: Blaise Aldo (UPE) προς την Επιτροπή (17 Φεβρουαρίου 1998)

Θέμα: Kόστος των μεταφορών μεταξύ των διαφόρων νήσων

Θα μπορούσε η Επιτροπή να υποδείξει γιατί το καθεστώς της κοινοτικής ενίσχυσης με σκοπό τον εφοδιασμό με σιτηρά των ιδιαίτερα απομακρυσμένων περιφερειών δεν λαμβάνει υπόψη το κόστος των μεταφορών που προκύπτει από τη διέλευση των εν λόγω προϊόντων μεταξύ των διαφόρων νήσων είτε της ίδιας περιοχής όπως οι Αζόρες, οι Κανάριοι ή η Γουαδελούπη, είτε της ίδιας γεωγραφικής ζώνης όπως οι Γαλλικές Αντίλλες;

Κοινή απάντηση του κ. Santer εξ ονόματος της Επιτροπής στις γραπτές ερωτήσεις E-0288/98, E-0289/98, E-0324/98 και E-0400/98 (17 Μαρτίου 1998)

Τα αξιότιμα μέλη του Κοινοβουλίου παρακαλούνται να ανατρέξουν στην απάντηση που έδωσε η Επιτροπή στην γραπτή ερώτηση P-327/98 του κ. Souchet ((βλέπε σελίδα 78. )).
ΓΡΑΠΤΗ ΕΡΩΤΗΣΗ P-0735/98 υποβολή: Rinaldo Bontempi (PSE) προς την Επιτροπή (2 Μαρτίου 1998)

Θέμα: Δεύτερη αίτηση για τη σύναψη συμφωνίας μεταξύ της Ευρωπαϊκής Ένωσης και του Πριγκηπάτου του Μονακό στον τομέα της κοινωνικής ασφάλισης

Εν συνεχεία της ερώτησης Ε-4012/96 ((EE C 138 της 5.5.1997, σελ. 165. )) στην οποία ζητείται η σύναψη συμφωνίας μεταξύ της Ευρωπαϊκής Ένωσης και του Πριγκηπάτου του Μονακό στον τομέα της κοινωνικής ασφάλισης, η Επιτροπή τοποθετήθηκε θετικά, δεσμευόμενη να προωθήσει τη σύναψη μιας τέτοιας συμφωνίας.

Μολονότι έχει παρέλθει ένας και πλέον χρόνος, η συμφωνία δεν έχει ακόμη κυρωθεί και οι κάτοικοι της Ευρωπαϊκής Ένωσης που εργάζονται στο Πριγκηπάτο του Μονακό αντιμετωπίζουν ολοένα και μεγαλύτερες δυσκολίες. Επισημαίνεται, ειδικότερα, το πρόβλημα των διασυνοριακών εργαζομένων οι οποίοι, έχοντας εργαστεί στην Ιταλία, τη Γαλλία και το Πριγκηπάτο δεν μπορούν να συνενώσουν τις συνεισφορές τους κατά την υποβολή των δικαιολογητικών για συνταξιοδότηση.

Εξάλλου, οι ιταλοί διασυνοριακοί εργαζόμενοι ταλαιπωρούνται ακόμη περισσότερο διότι, χάρη σε μια συμφωνία μεταξύ Γαλλίας και Πριγκηπάτου, οι πρώτοι που προσλαμβάνονται, εκτός από τους υπηκόους του Πριγκηπάτου, είναι οι κάτοικοι όμορων γαλλικών περιοχών.

Σκοπεύει άραγε η Επιτροπή να συνάψει σύντομα συμφωνία συνεργασίας ή σύνδεσης μεταξύ Ευρωπαϊκής Ένωσης και Πριγκηπάτου του Μονακό που να περιλαμβάνει διευθετήσεις στον τομέα των κοινωνικών ασφαλίσεων, εφαρμόζοντας έτσι τις κοινοτικές διατάξεις περί συντονισμού που προβλέπονται από τον Κανονισμό (ΕΟΚ) αριθ. 1408/71 ((ΕΕ L 149 της 5.7.1971, σελ. 2. )), και για ποιούς λόγους σημειώθηκε η καθυστέρηση αυτή;

Απάντηση του κ. Flynn εξ ονόματος της Επιτροπής (2 Απριλίου 1998)

Η Ευρωπαϊκή Επιτροπή γνωρίζει τις διάφορες δυσκολίες που συναντούν οι κοινοτικοί υπήκοοι για να λάβουν παροχές κοινωνικής ασφάλισης όταν μεταβαίνουν στο Μονακό, δεδομένης της ιδιαιτερότητας αυτής της χώρας.

Πράγματι η Επιτροπή μελέτησε τη δυνατότητα να προτείνει συμφωνία της ίδιας κατηγορίας με εκείνη που προβλέπεται για το San Marino. Πάντως μια τέτοια συμφωνία θα ξεπεράσει κατά πολύ το πλαίσιο της κοινωνικής ασφάλισης και προς το παρόν δεν είναι δυνατό να διατυπωθεί καμία πρόταση.
ΓΡΑΠΤΗ ΕΡΩΤΗΣΗ P-0327/98 υποβολή: Dominique Souchet (I-EDN) προς την Επιτροπή (10 Φεβρουαρίου 1998)

Θέμα: Κοινοτικές ενισχύσεις για τον ανεφοδιασμό των ιδιαιτέρως απομακρυσμένων περιοχών/η επίπτωση στην απασχόληση

Εδώ και δύο χρόνια έχουν μειωθεί κάθετα οι κοινοτικές ενισχύσεις που προορίζονταιγια τον ανεφοδιασμό των ιδιαιτέρως απομακρυσμένων περιοχών σε σιτηρά. Αυτή η κατάσταση θέτει σε κίνδυνο τους παραγωγικούς τομείς που εξαρτώνται από τα εν λόγω προϊόντα (αλευρόμυλους, μεταποιητές τροφίμων σε ζωοτροφές) και αποβαίνει επιζήμια για την απασχόληση σε περιοχές που είναι ούτως ή άλλως από τις πλέον πληγείσες στην Κοινότητα εξαιτίας της ανεργίας και της υποαπασχόλησης.

Θα μπορούσε η Επιτροπή να διευκρινίσει τί μέτρα σκοπεύει να λάβει προκειμένου να αποκαταστήσει αυτές τις ενισχύσεις και να διασώσει επομένως πολλές θέσεις απασχόλησης;

Απάντηση του κ. Santer εξ ονόματος της Επιτροπής (17 Μαρτίου 1998)

Η Επιτροπή έχει επίγνωση των σημερινών δυσκολιών λειτουργίας του ειδικού καθεστώτος ανεφοδιασμού που θεσπίσθηκε από τον κανονισμό (ΕΟΚ) αριθ. 3763/91 του Συμβουλίου της 16ης Δεκεμβρίου 1991 για ειδικά μέτρα που αφορούν ορισμένα γεωργικά προϊόντα στα γαλλικά υπερπόντια διαμερίσματα ((ΕΕ L 356 της 24.12.1991. )), από τον κανονισμό (ΕΟΚ) αριθ. 1600/92 του Συμβουλίου της 15ης Ιουνίου 1992 για ειδικά μέτρα υπέρ των Αζορών και της Μαδέρας όσον αφορά ορισμένα γεωργικά προϊόντα ((ΕΕ L 173 της 27.6.1992. )) και από τον κανονισμό (ΕΟΚ) αριθ. 1601/92 του Συμβουλίου της 15ης Ιουνίου 1992 για ειδικά μέτρα που αφορούν ορισμένα γεωργικά προϊόντα υπέρ των Καναρίων Νήσων (2). Η μεταρρύθμιση της κοινής γεωργικής πολιτικής (ΚΓΠ) και η ολοκλήρωση του Γύρου της Ουρουγουάης είχαν ως συνέπεια την προοδευτική προσέγγιση των παγκόσμιων και των κοινοτικών τιμών, πράγμα που οδήγησε σε μείωση των ενισχύσεων που χορηγούνται στα προϊόντα κοινοτικής καταγωγής τα οποία παραδίδονται στις ιδιαίτερα απομακρυσμένες περιοχές στο πλαίσιο του ειδικού καθεστώτος ανεφοδιασμού. Η Επιτροπή γνωρίζει ότι οι εγγενείς στη λειτουργία του εν λόγω ειδικού καθεστώτος δυσκολίες μπορούν να προκαλέσουν ζημίες στις οικονομίες των ιδιαίτερα απομακρυσμένων περιοχών. Για το λόγο αυτό, εξετάζει, στα πλαίσια της ισχύουσας νομοθεσίας, τον τρόπο υπολογισμού με στόχο να βρεθεί μια λύση που θα έπρεπε να περιορίσει τα διαρθρωτικά μειονεκτήματα που οφείλονται κυρίως στην γεωγραφική απομάκρυνση των εν λόγω περιοχών και, με τον τρόπο αυτό, θα καθιστούσε δυνατή την προώθηση της ανάπτυξης των παραγωγικών κλάδων.
ΓΡΑΠΤΗ ΕΡΩΤΗΣΗ E-0114/98 υποβολή: Anita Pollack (PSE) προς την Επιτροπή (30 Iανουαρίου 1998)

Θέμα: Πολιτική για τα αστικά κέντρα

Ποιά είναι τα μέχρι τούδε σχέδια της Επιτροπής για το φόρουμ με θέμα τα αστικά κέντρα (Urban Forum) που πρόκειται να πραγματοποιηθεί το Νοέμβριο του 1998; Έχει ήδη ορισθεί ημερομηνία, τόπος διεξαγωγής και κατάλογος συμμετεχόντων; Έχει κληθεί να συμμετάσχει το Ευρωπαϊκό Κοινοβούλιο;

Απάντηση της κας Wulf-Mathies εξ ονόματος της Επιτροπής (26 Φεβρουαρίου 1998)

Η Επιτροπή πρόκειται να διοργανώσει το φόρουμ για τα αστικά κέντρα (Urban forum) στις 26 και 27 Νοεμβρίου 1998 στη Βιέννη, με την υποστήριξη του Δήμου της Βιέννης. Ο κατάλογος των συμμετεχόντων θα καταρτιστεί στο προσεχές μέλλον. Η Επιτροπή ελπίζει ότι το Κοινοβούλιο θα είναι μεταξύ των βασικών συμμετεχόντων.
ΓΡΑΠΤΗ ΕΡΩΤΗΣΗ E-0517/98 υποβολή: Paul Rόbig (PPE) προς την Επιτροπή (2 Μαρτίου 1998)

Θέμα: 8ο ευρωπαϊκό ταμείο για την ανάπτυξη

Στα τέλη του 1997 έπρεπε να έχει αρχίσει λειτουργία, στο πλαίσιο της Συμφωνίας Λομέ IV, του 8ου ευρωπαϊκού ταμείου για την ανάπτυξη. Το εν λόγω ταμείο αποσκοπεί στην χρηματοδοτική και τεχνική συνεργασία για την αντιμετώπιση των διαρθρωτικών ανισορροπιών των ενισχυομένων χωρών της Συμφωνίας Λομέ. Ως βασικοί στόχοι του τέθηκαν η καταπόλεμηση της φτώχειας, η παιδεία, η εκβιομηχάνιση αλλά και ο τομέας της υγείας, η αύξηση της ανταγωνιστικότητας ή η γεωργία. Για πρώτη φορά στο πρόγραμμα αυτό έπρεπε να μετάσχει και η Αυστρία.

Η έναρξη λειτουργίας του 8ου ευρωπαϊκού ταμείου για την ανάπτυξη δεν μπόρεσε όμως να αρχίσει στο προβλεφθέν χρονικό σημείο και εξακολουθεί να καθυστερεί, λόγω του ότι το σχετικό σχέδιο δεν έχει επικυρωθεί από όλα τα κράτη μέλη στο Ευρωπαϊκό Συμβούλιο.

Μπορεί η Ευρωπαϊκή Επιτροπή να αναφέρει τους βασικούς λόγους αυτής της καθυστέρησης;

Πότε πρέπει να υπολογίζει κανείς, κατά την άποψή της, με την οριστική επικύρωση του εν λόγω προγράμματος;

Απάντηση του κ. Pinheiro εξ ονόματος της Επιτροπής (27 Μαρτίου 1998)

Η Επιτροπή συμμερίζεται τις ανησυχίες που εξέφρασε το Αξιότιμο Μέλος του Κοινουβουλίου σχετικά με την καθυστέρηση ενάρξεως ισχύος του 8ου Ευρωπαϊκού Ταμείου Ανάπτυξης (ΕΤΑ), που είναι η κυριότερη χρηματοδοτική στήριξη για τη συνέχιση της συνεργασίας μεταξύ των χωρών της Αφρικής, της Καραϊβικής και του Ειρηνικού (ΑΚΕ) και της Κοινότητας κατά την περίοδο 1995-2000.

Αυτή η έναρξη ισχύος εξαρτάται από την επικύρωση, από τουλάχιστον τα δύο τρίτα των κρατών ΑΚΕ (δηλ. 47 χώρες) και από το σύνολο των κρατών μελών της Κοινότητας, της συμφωνίας που έχει υπογραφεί στο Μαυρίκιο στις 4 Νοεμβρίου 1995 με σκοπό να αναθεωρηθεί και να συμπληρωθεί στα μέσα της εφαρμογής της η σύμβαση του Λομέ.

Πλην όμως, σύμφωνα με τις πληροφορίες που διέθετε η Επιτροπή την 1η Μαρτίου 1998, η διαδικασία επικύρωσης περατώθηκε σε 56 κράτη ΑΚΕ και σε 13 κράτη μέλη.

Έχοντας επίγνωση του καθαρά εσωτερικού χαρακτήρα στα εν λόγω κράτη μέλη των παραγόντων που μπορούν να εξηγήσουν τη βραδύτητα που έχει διαπιστωθεί, η Επιτροπή έκανε τακτικά διαβήματα για να τα ευαισθητοποιήσει σχετικά με τις συνέπειες αυτών των καθυστερήσεων, και αυτό σε διάφορα επίπεδα κάθε κράτους μέλους που ενέχονται στις θεσμικές διαδικασίες επικύρωσης. Παρόλο που δεν μπορεί να υποδείξει προς το παρόν συγκεκριμένη ημερομηνία για την ολοκλήρωση αυτών των διαδικασιών, η Επιτροπή ελπίζει ότι οι πρωτοβουλίες της που ήδη είχαν αποτελέσματα σε ορισμένα κράτη μέλη, θα συμβάλουν στη λήξη, μέσα σ'εύλογο χρονικό διάστημα, αυτής της κατάστασης που έχει επισημάνει το Αξιότιμο Μέλος του Κοινοβουλίου.
ΓΡΑΠΤΗ ΕΡΩΤΗΣΗ E-0283/98 υποβολή: Mark Watts (PSE) προς την Επιτροπή (17 Φεβρουαρίου 1998)

Θέμα: Συμμόρφωση με τον κώδικα ISM (κανονισμός 3051/95)

Πόσοι επιθεωρητές με τα απαραίτητα προσόντα είναι αρμόδιοι σε κάθε κράτος μέλος να διασφαλίσουν ότι υπάρχει συμμόρφωση προς τον κανονισμό 3051/95 ((ΕΕ L 320 της 30.12.1995, σελ. 14. )) σχετικά με τον κώδικα διαχείρισης της ασφάλειας ISM;

Κοινή απάντηση του κ. Kinnock εξ ονόματος της Επιτροπής στις γραπτές ερωτήσεις E-0283/98 και E-0284/98 (25 Μαρτίου 1998)

Δεδομένου ότι στον κανονισμό (ΕΚ) αριθ. 3051/95 του Συμβουλίου της 8ης Δεκεμβρίου 1995 σχετικά με τη διαχείριση της ασφάλειας των επιβατηγών οχηματαγωγών πλοίων roll-on/roll-of δεν προβλέπεται ότι τα κράτη μέλη παρέχουν στην Επιτροπή πληροφορίες σχετικά με τον αριθμό επιθεωρητών που είναι αρμόδιοι για να εξασφαλίζουν την τήρηση του κανονισμού σε κάθε κράτος μέλος, η Επιτροπή δεν είναι σε θέση να παράσχει λεπτομερή απάντηση στο ερώτημα του Αξιότιμου Μέλους.

Η Επιτροπή διαθέτει πληροφορίες σχετικά με τα έγγραφα συμμόρφωσης και τα πιστοποιητικά ασφαλείας που εκδίδονται για εταιρείες και οχηματαγωγά που εκτελούν τακτικές μεταφορές επιβατών roll-on/roll-of προς ή από λιμένες των κρατών μελών από την 1η Ιουλίου 1997. Από αυτές τις πληροφορίες προκύπτει ότι ο κανονισμός (ΕΚ) αριθ. 3051/95 του Συμβουλίου έχει ενσωματωθεί στην εθνική νομοθεσία και εφαρμόζεται από τα κράτη μέλη. Η εκτίμηση αυτή τεκμηριώνεται από τα αποτελέσματα των διμερών (επιτόπου) διαβουλεύσεων που πραγματοποιήθηκαν μεταξύ της Επιτροπής και των διοικητικών αρχών των κρατών μελών. Οι διαβουλεύσεις αυτές δεν έχουν ακόμα ολοκληρωθεί και θα πρέπει να υπενθυμιστεί ότι η παρακολούθηση της ενσωμάτωσης και εφαρμογής του κανονισμού αποτελεί εν εξελίξει διαδικασία, η οποία περιλαμβάνει, σύμφωνα με το άρθρο 8 του κανονισμού, την εξέταση εκ μέρους της Επιτροπής της εφαρμογής του κανονισμού και την υποβολή πρότασης για κατάλληλα μέτρα μέχρι το έτος 1999.
ΓΡΑΠΤΗ ΕΡΩΤΗΣΗ E-0531/98 υποβολή: Concepciσ Ferrer (PPE) προς την Επιτροπή (2 Μαρτίου 1998)

Θέμα: Πρόγραμμα RAPHAEL

Η Επιτροπή επέλεξε 92 από τις 841 προτάσεις έργων που υποβλήθηκαν για την προστασία της πολιτιστικής κληρονομιάς, στο πλαίσιο του προγράμματος RAPHAEL, τα οποία θα χρηματοδοτηθούν συνολικά με 9,2 εκατ. Ecu. Λαμβάνοντας υπόψη ότι τα 92 αυτά έργα χωρίσθηκαν σε πέντε διαφορετικές δράσεις, θα μπορούσε η Επιτροπή να αναφέρει ποιά έργα εγκρίθηκαν σε κάθε μία από τις δράσεις αυτές, ανά κράτος μέλος, σε ποιόν οργανισμό χορηγήθηκε η βοήθεια, ποιό είναι το ύψος της βοήθειας και ποιός ο σκοπός της;

Απάντηση του κ. Oreja εξ ονόματος της Επιτροπής (14 Απριλίου 1998)

Η Επιτροπή θα ήθελε να πληροφορήσει το Αξιότιμο Μέλος ότι η εφαρμογή του προγράμματος Raphael για το 1997 αφορούσε την επιλογή 92 σχεδίων και για τις πέντε δράσεις του προγράμματος συνολικά. Ο αριθμός των σχεδίων και οι χορηγήσεις από τον προϋπολογισμό ανά δράση έχουν ως εξής:

- Δράση 1 - Γεγονότα και πρωτοβουλίες διάδοσης μιας ευρωπαϊκής διάστασης υπέρ της προστασίας και αυξημένης επίγνωσης της ευρωπαϊκής πολιτιστικής κληρονομιάς: από τα 511 σχέδια που υποβλήθηκαν, επιλέχθηκαν τα 43 και επιχορηγήθηκαν με 1,80 εκατ. Ecu 7

- Δράση 2 - Συνεργασία στην ανάπτυξη θεματικών δικτύων μεταξύ των ευρωπαϊκών μουσείων: από τα 103 σχέδια που υποβλήθηκαν, επιλέχθηκαν τα 13 και επιχορηγήθηκαν με 2,55 εκατ. Ecu 7

- Δράση 3 - Περαιτέρω κατάρτιση και κινητικότητα των επαγγελματιών στον τομέα της προστασίας της πολιτιστικής κληρονομιάς: από τα 92 σχέδια που υποβλήθηκαν, επιλέχθηκαν τα 14 και επιχορηγήθηκαν με 742.000 Ecu 7

- Δράση 4 - Μελέτη, προστασία και βελτίωση των διακοσμημένων προσόψεων των διατηρητέων κτιρίων στην Ευρώπη 7 από τα 65 σχέδια που υποβλήθηκαν, επιλέχθηκαν τα 10 και επιχορηγήθηκαν με 1,74 εκατ. Ecu 7

- Δράση 5 - Μελέτη, προστασία και αξιοποίηση της ευρωπαϊκής κληρονομιάς προ-βιομηχανικής περιόδου: από τα 70 σχέδια που υποβλήθηκαν, επιλέχθηκαν τα 12 και επιχορηγήθηκαν με 2,66 εκατ. Ecu.

Η κοινοτική οικονομική ενίσχυση για τα σχέδια που επιλέχθηκαν μοιράζεται σε όλους τους φορείς που εμπλέκονται στην εκτέλεση κάθε σχεδίου δια μέσου του συντονιστή ή του επικεφαλής του σχεδίου, ο οποίος λαμβάνει την κοινοτική επιχορήγηση. Στο πλαίσιο αυτό, και καθώς είναι προφανής η ευρωπαϊκή διάσταση, τα έργα δεν ταξινομούνται επακριβώς ανά εθνικότητα.

Όσον αφορά την βοήθεια που χορηγήθηκε ανά σχέδιο, η Επιτροπή αποστέλλει πλήρη κατάλογο στο Αξιότιμο Μέλος και στη Γραμματεία του Κοινοβουλίου, όπου αναφέρονται οι φορείς που εμπλέκονται σε κάθε σχέδιο (με πρώτο τον συντονιστή), οι επιδιωκόμενοι στόχοι και το ποσό της επιχορήγησης.